b'\n_START_ARTICLE_\nKrhljar\n_START_SECTION_\nOpis\n_START_PARAGRAPH_\nOdrasli so lahko prepoznavni, saj imajo vpadljiv dvobarven vzorec na sprednjem paru kril, z belo-sivo prvo tretjino in temnim rde\xc4\x8dkasto rjavim preostankom. Preko kril merijo skoraj 2\xc2\xa0cm. Gosenice so umazano bele barve in dose\xc5\xbeejo 1,25\xc2\xa0cm v dol\xc5\xbeino.\n_START_SECTION_\nEkologija in \xc5\xbeivljenjski krog\n_START_PARAGRAPH_\n\xc5\xbdivi po vsem svetu, predvsem v toplih zmernih in tropskih obmo\xc4\x8djih._NEWLINE_Je izrazito polifaga vrsta, saj se gosenice prehranjujejo z vsemi vrstami semen, posu\xc5\xa1enim sadjem in zelenjavo. Poleg tega je razmeroma dober letalec, zato hitro kolonizira nove vire hrane. Samica izle\xc5\xbee jaj\xc4\x8deca posami\xc4\x8d ali v manj\xc5\xa1ih skupinah neposredno na vir hrane ali embala\xc5\xbeo. Pravkar izlegle li\xc4\x8dinke so zelo majhne, tako da se lahko splazijo skozi najmanj\xc5\xa1e \xc5\xa1pranje v embala\xc5\xbei in se pri\xc4\x8dnejo prehranjevati v notranjosti semen. Okrog mesta prehranjevanja napeljejo svilnate niti. Ko gosenica kon\xc4\x8da razvoj, se zabubi v bli\xc5\xbeini._NEWLINE_Tako trajanje razvoja kot \xc5\xbeivljenjska doba odraslih osebkov sta mo\xc4\x8dno odvisna od okoljskih pogojev, predvsem temperature, vla\xc5\xbenosti in vrste hrane, \xc5\xbeivljenjska doba odraslih pa tudi od prilo\xc5\xbenosti za parjenje. \xc5\xbdivljenjski krog lahko traja od pribli\xc5\xbeno enega meseca pa vse do deset mesecev ali ve\xc4\x8d. Samica je spolno zrela zelo hitro po preobrazbi in izle\xc5\xbee ve\xc4\x8dino jaj\xc4\x8dec v prvih enem do \xc5\xa1tirih dneh. Gosenice so sposobne preiti v stanje diapavze ob neugodnih \xc5\xbeivljenjskih pogojih, kar \xc5\xa1e pove\xc4\x8duje sposobnost koloniziranja in ote\xc5\xbeuje nadzor._NEWLINE_Odrasle \xc5\xbeivali se ne prehranjujejo, njihova edina vloga je parjenje in iskanje novih mest za odlaganje jaj\xc4\x8dec. Privablja jih svetloba. Sporazumevajo se s feromoni, predvsem feromon, ki ga izlo\xc4\x8da samica, je mo\xc4\x8dno privla\xc4\x8den za samce._NEWLINE_Gosenica pelodne ve\xc5\xa1\xc4\x8de se hrani tudi s cvetnim prahom, ki ga spremeni v prah, prepreden s paj\xc4\x8devinastimi nitmi in iztrebki, zaradi \xc4\x8desar velja za \xc5\xa1kodljivca v \xc4\x8debeljih panjih.'